— Усяго ў мінулым годзе асабіста да мяне звярнуліся за дапамогай больш за 1200 чалавек. Прадпрыемствам, установам і індывідуальным прадпрымальнікам накіравана 46 прэтэнзій, 24 звароты — у суд. Дарэчы, практычна ўсе судовыя працэсы былі пераможнымі для спажыўцоў. Адзначу, што большасць праблемных пытанняў вырашаецца ў вусным парадку, па тэлефоне. Найбольшая колькасць зваротаў тычыцца няякаснага абутку і аказання паслуг. За прыкладамі далёка хадзіць не трэба. Жанчына набыла на рынку прыгожыя імпартныя боцікі, але не паклапацілася аб тым, каб узяць фінансавы дакумент. Ім можа быць касавы, таварны чэк, адрыўны талон ці прыходны касавы ордэр. На тэхнічна складаныя тавары — гэта адзначаны тэхнічны пашпарт ці гарантыйны талон, а таксама таварна-транспартная накладная. Калі гэтыя дакументы адсутнічаюць, неабходна патрабаваць распіску, дзе ўказваюцца найменне прадукцыі, калі і за колькі яна была набыта, даныя прадаўца. Літаральна праз некалькі дзён боцікі сталі прамакаць. Жанчына звярнулася да прадпрымальніка з прэтэнзіямі, але даказаць факт набыцця тавара менавіта ў яго без чэка ці раўназначнага дакумента надта складана. Выратавала тое, што згодна з Законам аб абароне правоў спажыўцоў для доказаў могуць выкарыстоўвацца таксама і паказанні сведкаў. А ў той дзень пакупніца якраз выбірала абноўку са знаёмай.